Vesturlandsliðin féllu úr Borgunarbikarnum Vesturlandsliðin þrjú sem léku í Bikarkeppni KSÍ , Borgunarbikarnum , í 2. umferð keppninnar í gærkveldi eru dottinn úr keppninni . Þau töpuðu öll sínum leikjum . Skagamenn lágu 1 : 4 í Grindavík , Víkingar frá Ólafsvík töpuðu 0 : 2 fyrir HK í Akraneshöllinni og fyrir þann leik í höllinni töpuðu Káramenn 0 : 4 fyrir KV úr vesturbænum í Reykjavík . Eitt Vesturlandslið er eftir í Borgunarbikarnum . Það eru Grundfirðingar sem geta bjargað stolti Vesturlands í keppninni þegar þeir mæta Njarðvíkingum í Akraneshöllinni kl. 20 í kvöld . Skagamenn fara aftur til Grindavíkur á laugardaginn og mæta heimamönnum í 1. deild Íslandsmótsins . Kannski hefur Gunnlaugur Jónsson þjálfari ÍA ekki viljað sína öll spilin í gærkveldi því hann tefldi aðeins fram þremur leikmönnum úr sigurleiknum gegn Selfossi sl. föstudagskvöld , Ármanni Smára Björnssyni , Arnari Má Guðjónssyni og Darren Lough . Grindvíkingar skoruðu tvívegis í fyrri hálfleik . Hjörtur Júlíus minnkaði muninn þegar stundarfjórðungur var liðinn af seinni hálfleik , en það varð til lítils þar sem heimamenn bættu við tveimur mörkum og unnu öruggan 4 : 1 sigur . Víkingar frá Ólafsvík var mun betra liðið í fyrri hálfleiknum gegn HK í Akraneshöllinni , en tókst engu að síður ekki að skapa sér afgerandi færi . HK-menn komu sprækir til seinni hálfleiks og skoruðu fljótlega . Mótlætið fór í skapið á Víkingum sem urðu pirraðir og fengu fyrir það eitt gult og annað fyrir leikaraskap . Þeir sóttu grimmt seinni hluta hálfleiksins og lágu ansi mikið á Kópavogsbúum , sem náðu inn á milli sóknum og skoruðu undir lokin annað mark þegar Víkingar höfðu lagt allt í sóknina . Mikill munur var á KV og liði Kára , enda Kári þremur deildum neðar en vesturbæjarliðið . Úrslitin í þeim leik 4 : 0 eins og áður segir .